De Aar-gesinsmoord: Chaos toe verdagte verskynFoto: SAPD ŉ 18-jarige man het Dinsdag in die De Aar-landdroshof verskyn in verband met die moord op drie lede van ŉ gesin op dié dorp. Die verdagte het vlugtig in die hof verskyn en die saak is tot 28 November uitgestel wanneer hy om borgtog sal aansoek doen. Die verdagte bly in aanhouding. Hy is Sondag by sy huis in Sunrise in hegtenis geneem nadat die polisie inligting van die gemeenskap ontvang het. Woedende gemeenskapslede het intussen buite die hof betoog en onder meer bande aan die brand gesteek. Gemeenskapsleiers het hierna met polisiebeamptes vergader om hul besware te bespreek. Maroela Media het vroeër berig Glenwill Makaleni (40), sy vrou Gladys (38) en hul tienjarige seun Gladwill, se liggame is Saterdagoggend vroeg in hul huis in Montana gevind. Foto: SAPD Volgens kapt. Olebogeng Tawana, woordvoerder van die polisie, was die huis, in Caroluspoortweg, van binne gesluit en moes die polisie die diefwering afsny om toegang tot die huis te kry. “Die gesinslede is almal met ŉ skerp voorwerp doodgesteek.” Tawana het gesê die polisie is ontbied nadat ŉ familielid nie die gesin in die hande kon kry nie en by die huis opgedaag het. Volgens berigte het die egpaar se dogter by ŉ familielid oorgeslaap. Die polisie het ŉ beroep gedoen op enigiemand wat inligting oor die voorval het, om die ondersoekbeampte, kapt. Kobus Nel, te kontak by 072 563 3366 of 053 632 9800. “Enige inligting sal as vertroulik hanteer word,” het Tawana gesê. Die ondersoek duur voort.